CELEX: 32015D1817
Language: el
Date: 2015-10-06 00:00:00
Title: Απόφαση (ΕΕ) 2015/1817 του Συμβουλίου, της 6ης Οκτωβρίου 2015, σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες

9.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 264/13
            
         ΑΠΌΦΑΣΗ (ΕΕ) 2015/1817 ΤΟΥ ΣΥΜΒΟΥΛΊΟΥ
   της 6ης Οκτωβρίου 2015
   σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Ένωση αποτελεί βασικό παράγοντα στους τομείς που καλύπτει η εντολή της Ύπατης Αρμοστείας των Ηνωμένων Εθνών για τους Πρόσφυγες («UNHCR»), τόσο μέσω των δραστηριοτήτων της σε σχέση με τη διεθνή προστασία, συμπεριλαμβανομένων της πολιτικής της Ένωσης για την επανεγκατάσταση και της δημιουργίας του κοινού ευρωπαϊκού συστήματος ασύλου, όσο και ως μείζων δωρητής ανθρωπιστικής και αναπτυξιακής βοήθειας. Ωστόσο, οι ισχύουσες ρυθμίσεις που διέπουν τη συμμετοχή της Ένωσης στην εκτελεστική επιτροπή του προγράμματος της UNHCR («εκτελεστική επιτροπή της UNHCR») δεν αντιστοιχούν στον σημαντικό ρόλο της Ένωσης στους εν λόγω τομείς.
            
         
               (2)
            
            
               Όλα τα κράτη μέλη, με εξαίρεση τη Λιθουανία και τη Μάλτα, είναι μέλη της εκτελεστικής επιτροπής της UNHCR.
            
         
               (3)
            
            
               Στις 25 και 26 Σεπτεμβρίου 2014 το Συμβούλιο συμφώνησε θέση (1) σχετικά με τις ρυθμίσεις για τα πρόσθετα δικαιώματα συμμετοχής της Ένωσης στα επίσημα και ανεπίσημα όργανα της UNHCR, καλώντας την Επιτροπή, σε στενό συντονισμό με την Ύπατη Εκπρόσωπο, να πλησιάσει την UNHCR και τα κράτη μέλη ως μέλη ή παρατηρητές της εκτελεστικής επιτροπής της UNHCR ώστε να στηρίξουν την πρωτοβουλία.
            
         
               (4)
            
            
               Στη συνέχεια, ο επικεφαλής της αντιπροσωπείας της Ευρωπαϊκής Ένωσης στα Ηνωμένα Έθνη στη Γενεύη, με επιστολή που απηύθυνε στις 7 Σεπτεμβρίου 2015 στον πρόεδρο της εκτελεστικής επιτροπής της UNHCR, ζήτησε να εξεταστούν οι τρόποι και τα μέσα ενημέρωσης των σχετικών ρυθμίσεων που διέπουν τη συμμετοχή της Ένωσης στα διοικητικά όργανα της UNHCR, προκειμένου η Ένωση να συμμετάσχει ενδεχομένως στις άτυπες προκαταρκτικές διαβουλεύσεις της UNHCR.
            
         
               (5)
            
            
               Με επιστολή της 11ης Σεπτεμβρίου 2015 προς τα μέλη της εκτελεστικής επιτροπής της UNHCR, ο πρόεδρος της εκτελεστικής επιτροπής της UNHCR, κατόπιν αιτήματος του προεδρείου της εκτελεστικής επιτροπής της UNHCR, πρότεινε να τροποποιηθεί ο εσωτερικός κανονισμός της εκτελεστικής επιτροπής της UNHCR ώστε να ικανοποιηθεί το αίτημα της Ένωσης.
            
         
               (6)
            
            
               Το άρθρο 46 του εσωτερικού κανονισμού της UNHCR προβλέπει ότι οποιοσδήποτε από τους εν λόγω κανόνες μπορεί να τροποποιηθεί από την εκτελεστική επιτροπή της UNHCR.
            
         
               (7)
            
            
               Αναμένεται ότι η εκτελεστική επιτροπή της UNHCR θα κληθεί να εγκρίνει τις προτεινόμενες τροποποιήσεις κατά την εξηκοστή έκτη σύνοδό της, από τις 5 έως τις 9 Οκτωβρίου 2015.
            
         
               (8)
            
            
               Ως εκ τούτου, είναι σκόπιμο να καθοριστεί η θέση της Ένωσης όσον αφορά τις εν λόγω τροποποιήσεις του εσωτερικού κανονισμού της εκτελεστικής επιτροπής της UNHCR.
            
         
               (9)
            
            
               Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της.
            
         
               (10)
            
            
               Δυνάμει των άρθρων 1 και 2 του πρωτοκόλλου αριθ. 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που θα ληφθεί εξ ονόματος της Ένωσης όσον αφορά τις τροποποιήσεις του εσωτερικού κανονισμού της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες, η οποία θα εκφρασθεί, ενεργώντας από κοινού προς το συμφέρον της Ευρωπαϊκής Ένωσης, από τα κράτη μέλη, παρατίθεται στο παράρτημα της παρούσας απόφασης.
   2.   Στη συνημμένη τροποποίηση μπορούν να γίνουν αποδεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 6 Οκτωβρίου 2015.
      
         
            Για το Συμβούλιο
         
         
            Ο Πρόεδρος
         
         P. GRAMEGNA
      
   
   
      (1)  Έγγραφο st 13046/1/14 REV 1, βλ.: http://www.consilium.europa.eu/register/en/content/int/?lang=EN&typ=ADV
   
      ΠΑΡΑΡΤΗΜΑ
      Τα κράτη μέλη στηρίζουν την έγκριση της ακόλουθης τροποποίησης του εσωτερικού κανονισμού της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες:
      
         «Το άρθρο 33 του εσωτερικού κανονισμού της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες (A/AC.96/187/Rev.7) τροποποιείται ως εξής:
         
            “Οι συνεδριάσεις της επιτροπής είναι δημόσιες εκτός εάν η ίδια η επιτροπή αποφασίσει διαφορετικά. Ο Πρόεδρος, ύστερα από διαβούλευση με την επιτροπή, δύναται να καλεί ειδικευμένους οργανισμούς, ταμεία και προγράμματα των Ηνωμένων Εθνών και διακυβερνητικές οργανώσεις να μετάσχουν σε ιδιαίτερες συνεδριάσεις με βάση την εμπειρογνωσία και τη συμβολή τους στις εργασίες της επιτροπής.”».